**Cu privire la aprobarea Conceptului**  
**Sistemului informațional**

**,,Registrul Denumirilor Geografice”**

**------------------------------------------------------------**

În temeiul art. 16 din Legea nr. 71/2007 cu privire la registre (Monitorul Oficial al Republicii Moldova, 2007, nr. 70-73, art. 314), cu modificările ulterioare, și al art. 22 lit. d) din Legea nr. 467/2003 cu privire la informatizare și la resursele informaționale de stat (Monitorul Oficial al Republicii Moldova, 2004, nr. 6-12, art. 44), cu modificările ulterioare, și al art. (4) lit. e) din Legea nr.103/2024 cu privire la denumirile geografice, (publicată în Monitorul Oficial al Republicii Moldova, nr. 209-212 art. 301), Guvernul HOTĂRĂȘTE,

1. Se instituie Sistemul informațional „Registrul denumirilor geografice”.
2. Se aprobă Conceptul Sistemului informațional „Registrul denumirilor geografice” (se anexează).
3. Înainte de punerea în exploatare a Sistemului informațional „Registrul denumirilor geografice”, administrativă centrală responsabilă de domeniul denumirilor geografice, va elabora și va prezenta Guvernului spre aprobare Regulamentul cu privire la modalitatea de ținere a Registrului denumiri geografice, inclusiv mecanismul de înregistrare și eliberare a informației din registru.
4. Realizarea prevederilor prezentei hotărâri se va efectua din contul și în limitele mijloacelor financiare aprobate prin legea bugetară anuală, precum și din alte surse prevăzute de legislație.
5. Controlul asupra executării prezentei hotărâri se pune în sarcina Agenției Geodezie, Cartografie și Cadastru.

**Prim-ministru DORIN RECEAN**

Contrasemnează:

Viceprim-ministru,

ministrul dezvoltării

economice și digitalizării Dumitru ALAIBA

Aprobat

prin Hotărârea Guvernului nr.\_\_\_\_\_\_\_\_

**CONCEPTUL**

**Sistemului informațional**

**„Registrul denumirilor geografice”**

**INTRODUCERE**

Denumirile geografice sunt nume proprii a diferitor obiecte geografice naturale sau artificiale (construite) de pe Pământ. Diferite denumiri geografice ale unui obiect spațial (loc numit) pot fi, de asemenea, denumite în diferite limbi sau alfabete, iar fiecare loc numit poate fi asociat cu un număr nelimitat de nume geografice.

Colectarea, prelucrarea și partajarea denumirilor geografice sunt importante pentru fiecare țară. Denumirile geografice, fac parte din aproape toate produsele care au o componentă spațială: registre, hărți, dar și informații de adresă etc. Din acest motiv, importanța reglementării normative a zonei denumirilor geografice reprezintă unul dintre pașii importanți către culegerea, menținerea și partajarea cu succes a denumirilor geografice.

Activitățile legate de denumirile geografice pe parcursul anilor au fost îndeplinite de către Academia de Științe a Moldovei. Aceste activități s-au amplificat în special după anul 1990, când a fost adoptată Declarația de independența a Republicii Moldova. Revenirea la grafia latină și adoptarea normelor ortografice unice ale limbii române au generat reglementarea onomasticii naționale, pe bază de noi principii. Multe din localitățile din țară au revenit la denumirile istorice (Dolna, Ialoveni, Piatra, Sângerei, Șoldănești).

Pentru o bună parte a arterelor de circulație și zonelor de circulație publică s-a revenit la denumirile istorice, existente până la 1940 – 1944, pentru o altă serie de nume topice au fost precizate formele lor ortografice și de transcriere, obiectelor urbane noi li s-au atribuit denumiri noi, moderne, dar în corespundere cu tradițiile culturale și cutume, ținând-se cont în același timp, și de particularitățile fizico-geografice și naturale locale.

În prezent domeniul denumirilor geografice în Republica Moldova este reglementat de Legea 103/2024 cu privire la denumiri geografice.

Scopul registrului denumirilor geografice este asigurarea standardizării utilizării și protejării denumirilor geografice, importante pentru conservarea patrimoniului cultural și istoric al Republicii Moldova. În sistemul informațional „Registrul denumirilor geografice” vor fi înregistrate pentru utilizare denumirile geografice oficiale și denumirile geografice duble.

Prin instituirea sistemului informațional,,Registrul denumirilor geografice”, Guvernul pune la dispoziția autorităților publice centrale și locale un instrument electronic de sistematizare, standardizare și înregistrare a denumirilor geografice.

**Capitolul I**

**DISPOZIȚII GENERALE**

1. Sistemul informațional „Registrul denumirilor geografice (în continuare – *SI RDG*) reprezintă totalitatea resurselor și tehnologiilor informaționale interdependente destinată păstrării, prelucrării și furnizării de informații cu privire la denumirile geografice standardizate conform cerințelor Legii nr. 103/2024 cu privire la denumirile geografice.
2. SI RDG va asigura standardizarea, evidența și reglementarea utilizării denumirilor geografice. Scopul SI RDG este de a crea o bază de date completă și accesibilă, în care să fie stocate și gestionate toate denumirile geografice din Republica Moldova.
3. Sistemul va contribui la:
   1. Standardizarea denumirilor geografice în limba română;
   2. Eliminarea confuziilor și dublărilor în utilizarea denumirilor geografice;
   3. Protejarea și conservarea denumirilor geografice tradiționale și istorice;
   4. Interoperabilitatea cu alte sisteme, în special cele care respectă standardele Directivei europene INSPIRE;
   5. Oferirea unui acces deschis și transparent la informațiile geospațiale pentru autorități, mediu academic și publicul larg.
4. SI RDG este parte a Fondului Național de Date Geospațiale al autorității administrative centrale, care asigură realizarea politicii de stat în domeniile geodezie, cartografie, geoinformatică și teledetecție, infrastructura de date spațiale, cadastrul bunurilor imobile și evaluarea bunurilor imobile (în continuare – *Fond*), conform art. 9 alin. (2) din Legea nr.778/2001 cu privire la geodezie, cartografie și geoinformatică.
5. SI RDG va fi parte integrantă a sistemului informațional geografic de stat „Geoportalul tematic pentru datele spaţiale ale Agenţiei Geodezie, Cartografie și Cadastru”, în conformitate cu pct. 21 al Conceptului aprobat prin Hotărârea Guvernului nr.212/2022.
6. Obiectivele de bază ale SI RDG sunt:
   1. înregistrarea setului de date denumiri geografice;
   2. evidența setului de date denumiri geografice;
   3. publicarea setului de date denumiri geografice pentru vizualizare;
   4. arhivarea istoricului de atribuire a denumirilor geografice în format electronic în Fond, ca parte a arhivei naționale;
   5. crearea serviciilor de rețea de vizualizare și descărcare pentru setul de date denumiri geografice;
   6. asigurarea interoperabilității setului de date denumiri geografice cu date spațiale din alte sisteme informaționale geografice de stat, conform Regulamentului cu privire la normele de aplicare care stabilesc modalitățile tehnice de interoperabilitate și armonizare a seturilor și serviciilor de date spațiale, precum și termenul de implementare, aprobat prin Hotărârea Guvernului nr.683/2018;
   7. asigurarea descrierii prin metadate a setului de date denumiri geografice, a serviciilor de rețea și a condițiilor de utilizare a acestora pe Geoportalul infrastructurii naționale de date spațiale, conform prevederilor Regulamentului cu privire la normele de creare și actualizare a metadatelor pentru seturile și serviciile de date spațiale, aprobat prin Hotărârea Guvernului nr. 738/2017.
7. Principiile de bază ale SI RDG sunt:
   1. principiul legalității – prevede dezvoltarea, administrarea și gestionarea SI RDG în conformitate cu cadrul normativ național;
   2. principiul veridicității denumirilor geografice – presupune că acestea sunt corecte, exacte și conforme actelor normative de atribuire a denumirilor geografice;
   3. principiul plenitudinii setului de date denumiri geografice – se referă la asigurarea unui conținut și volum complet al setului de date denumiri geografice, furnizate din SI RDG prin servicii de rețea calitative, în conformitate cu Regulamentul cu privire la normele de creare a serviciilor de rețea și termenul de implementare a acestora, aprobat prin Hotărârea Guvernului nr. 737/2017;
   4. principiul facilitării procesului de utilizare a setului de date denumiri geografice din SI RDG – implică facilitarea accesului și utilizării eficiente a setului de date denumiri geografice, prin servicii de rețea, ceea ce garantează calitatea înaltă și accesul operativ prin servicii de rețea pentru entitățile publice și pentru terți;
   5. principiul securității informaționale – implică protejarea datelor prin asigurarea nivelului integrității, exclusivității, accesibilității și eficienței protecției setului de date denumiri geografice împotriva pierderii, alterării, deteriorării lor prin spargerea SI RDG. Securitatea SI RDG presupune rezistența la atacuri și pregătirea pentru lucru atât la nivel de sistem, cât și la nivel de set de date denumiri geografice prezentate în acest sistem;
   6. principiul interoperabilității SI RDG cu alte sisteme informaționale geografice de stat, precum și cu sistemele informaționale publice existente în țară – se va efectua în conformitate cu Regulamentul cu privire la normele de aplicare care stabilesc modalitățile tehnice de interoperabilitate și armonizare a seturilor și serviciilor de date spațiale, precum și termenul de implementare, aprobat prin Hotărârea Guvernului nr. 683/2018;
   7. principiul dezvoltării SI RDG prin prisma creării unor servicii de rețea și a funcționalităților noi – aplicat în conformitate cu Regulamentul cu privire la normele de creare a serviciilor de rețea și termenul de implementare a acestora, aprobat prin Hotărârea Guvernului nr. 737/2017;
   8. principiul modularității și scalabilității – se referă la dezvoltarea SI RDG astfel încât acesta să fie flexibil, adaptabil și ușor de extins sau modificat, fără modificarea interfeței și a structurii de bază, precum și asigură utilizarea comodă și le permite utilizatorilor finali să descopere și să acceseze cu ușurință date spațiale și servicii de rețea.

**Capitolul II**

**CADRUL NORMATIV-JURIDIC AL SI RDG**

1. Actele normative ce reglementează activitatea în domeniul denumirilor geografice:
   1. Legea nr. 103/2024 cu privire la denumirile geografice;
   2. Legea nr 778/2021 cu privire la geodezie, cartografie și geoinformatică;
   3. Hotărârea Guvernului nr. 731/1997 cu privire la aprobarea Regulamentului Fondului Național de Date Geospațiale.
2. Actele normative ce reglementează activitatea și relațiile în domeniul informatizării:
   1. Legea nr. 467/2003 cu privire la informatizare și la resursele informaționale de stat;
   2. Legea nr. 71/2007 cu privire la registre;
   3. Legea nr. 254/2016 cu privire la infrastructura națională de date spațiale;
   4. Legea nr. 142/2018 cu privire la schimbul de date și interoperabilitate;
   5. Hotărârea Guvernului nr. 562/2006 cu privire la crearea sistemelor și resurselor informaționale automatizate de stat;
   6. Hotărârea Guvernului nr. 1090/2013 privind serviciul electronic guvernamental de autentificare și control al accesului (MPass);
   7. Hotărârea Guvernului nr. 128/2014 privind platforma tehnologică guvernamentală comună (MCloud);
   8. Hotărârea Guvernului nr. 405/2014 privind serviciul electronic guvernamental integrat de semnătură electronică (MSign);
   9. Hotărârea Guvernului nr. 708/2014 privind serviciul electronic guvernamental de jurnalizare (MLog);
   10. Hotărârea Guvernului nr. 458/2017 pentru aprobarea responsabilităților entităților publice privind seturile de date spațiale
   11. Hotărârea Guvernului nr. 737/2017 pentru aprobarea Regulamentului cu privire la normele de creare a serviciilor de rețea și termenul de implementare a acestora;
   12. Hotărârea Guvernului nr. 738/2017 pentru aprobarea Regulamentului cu privire la normele de creare și actualizare a metadatelor pentru seturile și serviciile de date spațiale;
   13. Hotărârea Guvernului nr. 201/2017 privind aprobarea Cerințelor minime obligatorii de securitate cibernetică;
   14. Hotărârea Guvernului nr. 254/2018 pentru aprobarea Regulamentului cu privire la normele de partajare a seturilor de date spațiale și a serviciilor aferente între entitățile publice și terți;
   15. Hotărârea Guvernului nr. 683/2018 pentru aprobarea Regulamentului cu privire la normele de aplicare care stabilesc modalitățile tehnice de interoperabilitate și armonizare a seturilor și serviciilor de date spațiale, precum și termenul de implementare;
   16. Hotărârea Guvernului nr. 414/2018 cu privire la măsurile de consolidare a centrelor de date în sectorul public și de raționalizare a administrării sistemelor informaționale de stat;
   17. Hotărârea Guvernului nr. 211/2019 privind platforma de interoperabilitate (MConnect);
   18. Hotărârea Guvernului nr. 323/2021 pentru aprobarea Conceptului Sistemului informational „Catalogul semantic” și a Regulamentului privind modul de ținere a Registrului format de Sistemul informational „Catalogul semantic”;
   19. Hotărârea Guvernului nr. 153/2021 pentru aprobarea Conceptului Sistemului informațional „Registrul resurselor și sistemelor informaționale de stat” și a Regulamentului privind modul de ținere a Registrului resurselor și sistemelor informaționale de stat;
   20. Ordinul ministerului dezvoltării informaționale nr. 78/2006 cu privire la aprobarea reglementării tehnice „Procesele ciclului de viață al software-ului” RT 38370656-002:2006.
3. Armonizarea domeniului la legislația UE.

Crearea SI RDG contribuie la transpunerea Directivei 2007/2/CE a Parlamentului European și a Consiliului Europei din 14 martie 2007 de stabilire a unei infrastructuri pentru informații spațiale în Comunitatea Europeană (INSPIRE), publicată în Jurnalul Oficial al Uniunii Europene nr. L108 din a 25 aprilie 2007.

**Capitolul III**

**SPAȚIUL FUNCȚIONAL AL SI RDG**

1. Funcțiile de bază ale SI RDG sunt:
   1. asigurarea evidenței prin înregistrare a setului de date denumiri geografice și de redenumire a obiectelor geografice amplasate în limitele administrativ-teritoriale ale Republicii Moldova.
   2. asigurarea posibilității de actualizare a setului de date denumiri geografice, cu păstrarea istoricului denumirilor geografice atribuite/redenumite anterior;
   3. asigurarea vizualizării, descărcării și transformării setului de date denumiri geograficeprin servicii de rețea;
   4. informarea continuă despre atribuirea denumirilor geografice și redenumirea obiectelor geografice.
2. SI RDG are următoarele contururi de bază:
   1. Conturul SI RDG care asigură funcțiile specifice:
      1. asigurarea evidenței prin înregistrare a setului de date denumiri geografice;
      2. asigurarea posibilității de actualizare a setului de date denumiri geografice și a serviciilor de rețea;
      3. asigurarea vizualizării setului de date denumiri geografice prin servicii de rețea;
      4. asigurarea descărcării setului de date denumiri geografice prin servicii de rețea;
      5. asigurarea transformării setului de date denumiri geografice prin servicii de rețea;
      6. asigurarea serviciilor de rețea interoperabile și compatibile cu serviciile de rețea ale altor sisteme informaționale geografice de stat;
      7. generarea informației din setul de date denumiri geografice;
      8. exportarea conținutului (imprimarea) în formatconex.
   2. Conturul care asigură administrarea și controlul SI RDG, care are următoarele funcții:
      1. administrarea bazei de date a setului de date denumiri geografice;
      2. asigurarea integrității logice a SI RDG cu alte sisteme și resurse informaționale de stat, precum și cu alte sisteme informaționale geografice de stat;
      3. determinarea nivelului de acces al utilizatorilor la informația din SI RDG;
      4. asigurarea securității și protecției informației din SI RDG;
      5. jurnalizarea evenimentelor SI RDG;
      6. monitorizarea performanței SI RDG;
      7. asigurarea suportului tehnic și mentenanței.
3. Funcționarea multilaterală a SI RDG este asigurată prin interoperabilitatea cu alte sisteme informaționale geografice de stat, în conformitate cu Regulamentul cu privire la normele de aplicare, care stabilesc modalitățile tehnice de interoperabilitate și armonizare a seturilor și serviciilor de date spațiale, precum și termenul de implementare, aprobat prin Hotărârea Guvernului nr. 683/2018, iar schimbul de date între SI RDG și alte sisteme și resurse informaționale de stat se va efectua prin intermediul platformei de interoperabilitate (MConnect).

**Capitolul IV**

**STRUCTURA ORGANIZAȚIONALĂ A SI RDG**

1. Proprietarul SI RDG este statul.
2. Posesorul SI RDG este Agenția Geodezie, Cartografie și Cadastru, care asigură condițiile juridice, financiare și organizatorice pentru crearea, administrarea, mentenanța și dezvoltarea SI RDG.
3. Deținătorul SIRDG este autoritatea administrativă responsabilă de implementarea politicilor în domeniul geodeziei, cartografiei și geoinformaticii, care, în baza unui contract încheiat cu Posesorul SI RDG, va fi responsabilă de dezvoltarea și de implementarea SI RDG, iar beneficiarii finali ai acestuia vor fi autoritățile publice centrale, autoritățile publice locale, mediul academic și mediul de afaceri. Deținătorul SI RDG asigură crearea, administrarea, mentenanța și dezvoltarea SI RDG.
4. Registratorul setului de date denumiri geografice este deținătorul, prin intermediul angajaților desemnați conform procedurii stabilite de către posesor. Registratorul va înregistra în SISGRDG documentele conform pct.22 din cap.V.
5. Administratorul tehnic al SI RDG este Instituția Publică „Serviciul Tehnologia Informației și Securitate Cibernetică”, care își exercită atribuțiile în conformitate cu cadrul normativ în materie de administrare tehnică și menținere a sistemelor informaționale de stat.
6. Furnizorii datelor de atribuire a denumirilor geografice sunt autoritățile publice centrale, autoritățile publice locale și grupuri de experți/persoane fizice sau juridice.
7. Destinatarii setului de date denumiri geografice sunt autoritățile publice centrale și locale, precum și persoanele fizice și juridice de drept privat, care le vor utiliza în scopuri de elaborare sau planificare a diferitor activități în domeniu.

**Capitolul V**

**DOCUMENTELE SIRDG**

1. În SI RDG se introduc toate denumirile geografice atribuite/redenumite, în conformitate cu cadrul normativ.
2. Documentele SI RDG se clasifică după cum urmează:
   1. documentele de intrare;
   2. documentele de ieșire;
   3. documente tehnologice.
3. Documentele de intrare în SI RDG sunt datele de atribuire și redenumire a denumirilor geografice și informațiile aferente, care stabilesc sau modifică oficial denumiri geografice. Fișiere digitale cu coordonate și metadate care descriu caracteristicile exacte ale obiectelor geografice și anume:
   1. decizia privind stabilirea denumirii geografice;
   2. descrierea succintă și tipul obiectului geografic;
   3. schița amplasamentului obiectului geografic diferențiat în spațiu elaborată de către inițiator în formă liberă;
   4. avizul Comisiei naționale pentru denumiri geografice;
   5. date spațiale consumate din alte sisteme și resurse informaționale de stat prin servicii de rețea sau prin intermediul platformei de interoperabilitate (MConnect).
4. Documentele de ieșire ale SI RDG sunt:
   1. extrase oficiale digitale ale denumirilor geografice care atestă denumirea oficială a unui obiect geografic;
   2. extrase oficiale digitale privind istoricul denumirilor geografice;
   3. setul de date denumiri geografice partajate prin servicii de rețea (vizualizare);
   4. setul de date denumiri geografice prin servicii de rețea (descărcare), în conformitate cu art.12 al legii nr.254/2016 și a hotărârii de guvern nr.737/2017 pentru aprobarea Regulamentului cu privire la normele de creare a serviciilor de reţea şi termenul de implementare a acestora.
5. Documentele tehnologice ale SI RDG sunt:
   1. rapoartele privind utilizarea setului de date denumiri geografice și accesul la acestea;
   2. ghidul de utilizare a setului de date denumiri geografice prin servicii de rețea și manualul utilizatorului.

**Capitolul VI**

**SPAȚIUL INFORMAȚIONAL AL SI RDG**

**Secțiunea 1**

**Obiectele informaționale ale SI RDG**

1. SI RDG se bazează pe obiectul informațional constituit din set de date denumiri geografice vector (punct, linie, poligon), care conțin informații atributive.
2. Datele spațiale de bază ale SI RDG conțin nume de zone, regiune, localitate sau de orice alt obiect geografic de interes public sau istoric.
3. Corectitudinea de înregistrare și actualizare a setului de date denumiri geografice din SIRDG este asigurată de către registrator.
4. Vizualizarea setului de date denumiri geografice din SI RDG se va face în conformitate cu Regulamentul cu privire la normele de creare a serviciilor de rețea și termenul de implementare a acestora, aprobat prin Hotărârea Guvernului nr. 737/2017.
5. Setul de date denumiri geografice se înregistrează în SI RDG pentru o perioadă nedeterminată, până în momentul redenumirii acestora cu păstrarea în sistem a fiecărei versiuni, cu crearea metadatelor pentru fiecare versiune în parte pe Geoportalul infrastructurii naționale de date spațiale, în conformitate cu Regulamentul cu privire la normele de creare și actualizare a metadatelor pentru seturile și serviciile de date spațiale, aprobat prin Hotărârea Guvernului nr. 738/2017.

**Secțiunea a 2-a**

**Scenariile de bază aferente obiectelor informaționale ale SI RDG**

1. Scenariile de bază aferente obiectelor informaționale ale SI RDG reprezintă lista evenimentelor aferente gestionării setului de date denumiri geografice.
   1. Scenariile referitoare la setul denumiri geografice:
      1. înregistrarea obiectelor geografice în setul de date denumiri geografice în SI RDG;
      2. actualizarea bazei de date denumiri geografice și crearea serviciilor de rețea (vizualizare, descărcare și transformare);
      3. modificarea/actualizarea setului de date denumiri geografice și atributele acestora.

**Secțiunea a 3-a**

**Identificarea obiectelor din SI RDG**

1. Bazele structurii sistemului de identificare a SI RDG sunt stabilite conform următoarelor principii:
   1. SI RDG este o sursă oficială a setului de date denumiri geografice, care este interoperabilă cu alte sisteme informaționale sau alte sisteme informaționale geografice de stat;
   2. pentru identificarea setului de date denumiri geografice, acestora li se atribuie un identificator unic, care este recunoscut în cadrul SI RDG.
   3. Atributele setului de date denumiri geografice supuse înregistrării pentru evidență pe SI RDG se întocmesc de către AGCC, în conformitate cu cerințele Regulamentului cu privire la normele de aplicare, care stabilesc modalitățile tehnice de interoperabilitate și armonizare a seturilor și serviciilor de date spațiale, precum și termenul de implementare, aprobat prin Hotărârea Guvernului nr. 683/2018.

**Secțiunea a 4-a**

**Interacțiunea cu alte sisteme informaționale geografice și platforme**

**electronice guvernamentale**

1. Pentru preluarea altor seturi de date spațiale relevante procesului de evidență a denumirilor geografice, schimbul de date în SI RDG va fi prin platforma de interoperabilitate (MConnect), precum și prin servicii de rețea, conform articolele 8 și 9 din Legea nr. 254/2016 cu privire la infrastructura națională de date spațiale, cu următoarele sisteme informaționale geografice de stat:
   1. geoportalul tematic „geodata”;
   2. geoportalul tematic „cadastru”;
   3. geoportalul infrastructurii naționale de date spațiale;
   4. alte sisteme informaționale geografice de stat.
2. În cazul necesității de a utiliza date spațiale din alte sisteme informaționale geografice de stat, se vor utiliza serviciile de rețea disponibile, conform Hotărârii Guvernului nr. 737/2017 pentru aprobarea Regulamentului cu privire la normele de creare a serviciilor de rețea și termenul de implementare a acestora.
3. SI RDG va interacționa cu următoarele platforme și servicii electronice guvernamentale:
   1. platforma tehnologică guvernamentală comună (MCloud) – pentru găzduirea sistemului;
   2. platforma de interoperabilitate (MConnect) – pentru schimbul de date cu alte sisteme informaționale și registre de stat;
   3. serviciul electronic guvernamental de autentificare și control al accesului (MPass) –pentru autentificarea și controlul accesului în cadrul SI RDG;
   4. serviciul electronic guvernamental de jurnalizare (MLog) – pentru asigurarea evidenței evenimentelor produse în SI RDG;
   5. serviciul electronic guvernamental de notificare electronică (MNotify) – pentru notificările de sistem;
   6. serviciul electronic guvernamental integrat de semnătură electronică (MSign) – pentru semnarea documentelor electronice;
   7. catalogul semantic – pentru evidența metadatelor ca resurse informaționale.”
4. Posesorul și deținătorul SI RDG vor integra, în funcție de posibilitatea tehnologică și de necesitate, alte sisteme informaționale instituite de către Guvern, care sunt puse la dispoziția autorităților administrației publice centrale și locale.

**Capitolul VII**

**SPAȚIUL TEHNOLOGIC AL SI RDG**

1. La dezvoltarea SI RDG se va aplica arhitectura de tip multinivel (având cel puțin următoarele niveluri – baza de date spațială, logica de aplicație și interfața utilizatorului) și principiile Agile. Utilizarea unei astfel de arhitecturi și a unor astfel de principii va permite cuplarea redusă între componente, în care responsabilitățile fiecărei componente sunt specializate, precum și va fi asigurată implementarea interactivă, operarea modificărilor și flexibilitatea implementării.
2. SI RDG utilizează standarde deschise și este compatibil cu sistemele care, la fel, utilizează atât standarde nonproprietare, cât și standarde deja existente.
3. Arhitectura complexului software, lista produselor software și a mijloacelor tehnice utilizate în SI RDG se determină de către posesor în funcție de necesitățile identificate.
4. SI RDG va putea fi ușor extins pe verticală, prin extinderea resurselor utilizate, pentru a acomoda numărul necesar de utilizatori atât în regim normal de lucru, cât și în perioadele de suprasolicitare.
5. SI RDG este găzduit pe platforma tehnologică guvernamentală comună (MCloud).
6. Sistemul de comunicații se va baza pe infrastructura și echipamentul rețelelor guvernamentale, care includ posibilitatea conectării la internet.
7. Interfața de utilizare a SI RDG se adaptează automat la diverse rezoluții de afișare și este disponibilă în diferite limbi.
8. Interfața de utilizare a SI RDG se implementează folosind tehnologiile care vor asigura funcționarea serviciului pe dispozitivele mobile.
9. SI RDG este construit astfel încât să fie disponibil pentru înregistrare și pentru asigurare a accesului la informație prin servicii de rețea cu un regim de disponibilitate înaltă (24 de ore, 7 zile pe săptămână), în conformitate cu Hotărârea Guvernului nr. 737/2017 pentru aprobarea Regulamentului cu privire la normele de creare a serviciilor de rețea și termenul de implementare a acestora.

**Capitolul VIII**

**ASIGURAREA SECURITĂȚII**

**INFORMAȚIONALE A SI RDG**

1. Securitatea informațională presupune protecția SI RDG, la toate etapele proceselor de creare, procesare, stocare și transmitere a datelor spațiale, de acțiuni accidentale sau intenționate, cu caracter artificial sau natural, care au ca rezultat cauzarea prejudiciului posesorului și utilizatorilor resurselor, precum și infrastructurii informaționale.
2. Măsurile de protecție și de siguranță a datelor spațiale din SI RDG sunt parte integrantă a lucrărilor de menținere, de dezvoltare și de funcționare a SI RDG și se vor efectua permanent de către posesor, în conformitate cu Cerințele minime obligatorii de securitate cibernetică, aprobate prin Hotărârea Guvernului nr. 201/2017.
3. Principalele pericole pentru securitatea informațională a SI RDG sunt:
   1. colectarea și utilizarea ilegală a datelor spațiale;
   2. încălcarea tehnologiei de selectare și de prelucrare a datelor spațiale;
   3. implementarea în produsele software și hardware a componentelor care realizează funcții neprevăzute în documentația aferentă acestor produse;
   4. elaborarea și distribuirea programelor care afectează funcționarea normală a sistemelor informaționale geografice de stat și de comunicații electronice, precum și a sistemelor informaționale de securitate;
   5. nimicirea, deteriorarea, suprimarea radioelectronică sau distrugerea mijloacelor și a sistemelor de prelucrare a datelor spațiale și a comunicațiilor electronice;
   6. influența asupra sistemului cu parolă-cheie de protecție a sistemelor automatizate de prelucrare și transmitere a datelor spațiale;
   7. scurgerea informației prin canalele tehnice;
   8. implementarea dispozitivelor electronice pentru interceptarea informației în mijloacele tehnice de prelucrare, de păstrare și de transmitere a datelor, utilizând sistemele de comunicații, precum și în încăperile de serviciu ale administratorului;
   9. nimicirea, deteriorarea, distrugerea sau sustragerea suporturilor de informație mecanice sau de alt tip;
   10. utilizarea, la crearea și dezvoltarea infrastructurii informaționale de comunicații electronice, a tehnologiilor informaționale naționale și internaționale, a mijloacelor de protecție a informației și a mijloacelor de informatizare care nu sunt certificate;
   11. accesul neautorizat la resursele informaționale din băncile și din bazele de date spațiale;
   12. încălcarea restricțiilor legale privind răspândirea informației.
4. SI RDG asigură realizarea următoarelor obiective de securitate:
   1. autentificarea – garantează că zonele restricționate ale SI RDG vor fi accesibile doar utilizatorilor cu o identitate verificată prin serviciul electronic guvernamental de autentificare și control al accesului (MPass). Rolurile utilizatorilor în SI RDG vor fi gestionate prin intermediul serviciului MPass. SI RDG va prelua rolurile utilizatorilor din serviciul electronic guvernamental de autentificare și control al accesului (MPass);
   2. autorizarea – garantează că utilizatorii autentificați prin serviciul electronic guvernamental de autentificare și control al accesului (MPass) pot accesa serviciile și datele care corespund drepturilor lor de acces.”
   3. confidențialitatea – garantează că setul de date denumiri geografice stocate în SI RDG nu pot fi accesate de o parte terță neautorizată, în cazul în care aceste date sunt oferite doar utilizatorilor care dispun de credențiale;
   4. integritatea – garantează că datele spațiale stocate în SI RDG nu au fost modificate sau alterate de o parte terță neautorizată;
   5. nonrepudierea – garantează că datele spațiale stocate în SI RDG nu pot fi negate mai târziu.
5. Pentru atingerea obiectivelor de securitate, SI RDG dispune de mai multe mecanisme de securitate:
   1. perete de protecție (firewall) – filtrul firewall face parte din arhitectura tehnică a platformei tehnologice guvernamentale comune (MCloud) și asigură un mecanism de filtrare a traficului pe baza regulilor;
   2. antivirus/antispam – soluțiile software asigură protecția antivirus și antispam pentru toate serverele. Fișierele se scanează la încărcare în SI RDG. În cazul detectării unui fișier infectat, procedura de încărcare este oprită și lucrarea în totalitate este respinsă;
   3. sistem de detectare a intruziunilor – sistem de detectare a accesului neautorizat la nivelul componentelor de sistem ale SI RDG;
   4. comunicare sigură (transferuri de date spațiale) între serverele web și utilizatori – schimbul de informații confidențiale este securizat;
   5. backup sistematic al datelor spațiale păstrate – permite recuperarea rapidă și fiabilă a datelor spațiale în caz de incident, care a dus la pierderea sau deteriorarea lor;
   6. utilizarea datelor spațiale din SI RDG se va asigura prin servicii de rețea (vizualizare și descărcare), conform Regulamentului cu privire la normele de creare a serviciilor de rețea și termenul de implementare a acestora, aprobat prin Hotărârea Guvernului nr. 737/2017;
   7. instrument de înregistrare a evenimentelor de audit – toate activitățile desfășurate de către registratori, indiferent dacă au sau nu succes (de exemplu, conectările încercate, dar nereușite), se efectuează prin jurnalizarea evenimentelor produse în SI RDG, inclusiv prin utilizarea serviciului MLog, aplicându-se un mecanism de înregistrări de audit dublu (intern, prin intermediul instrumentului de înregistrare al SI RDG, și extern, prin intermediul serviciului MLog).
6. Utilizatorii vor putea accesa în SI RDG doar blocurile funcționale publice ai setului de date denumiri geografice.
7. Posesorul/deținătorul SI RDG implementează și realizează politica de securitate informațională pentru asigurarea conformității cu regulile, cu standardele și cu normele generale stabilite în domeniul securității informaționale**.**

**Capitolul IX**

**ÎNCHEIERE**

1. Prezentul Concept al SI RDG conține descrierea principalelor aspecte organizaționale, metodologice și tehnologice în conformitate cu care va fi concepută și implementată soluția tehnică necesară să asigure înregistrarea și evidența setului de date denumiri geografice.
2. SI RDG va permite examinarea și utilizarea setului de date denumiri geografice prin servicii de rețea, precum și descrierea datelor spațiale, a condițiilor de utilizare a acestora și a serviciilor de rețea, prin intermediul metadatelor, pe Geoportalul infrastructurii naționale de date spațiale.
3. SI RDG va asigura interoperabilitatea cu alte geoportale tematice și va oferi suport în procesul luării deciziilor corecte la nivel central și local.
4. În scopul asigurării interoperabilității și a schimbului de date cu alte sisteme și resurse informaționale de stat, Agenția Geodezie, Cartografie și Cadastru înregistrează activele semantice utilizate în Sistemul informațional „Catalogul semantic.